Samo mi se spava

«Samo mi se spava» (serbisk-kyrillisk: Само ми се спава; norsk oversettelse: jeg vil bare sove) er en serbisk elektropoplåt fra 2023 av og med sangeren Luke Black. Sangen var Serbias bidrag i Eurovision Song Contest 2023 i Liverpool i England.

Om sangen 
I intervjuer fortalte Black at han skrev sangen i april 2020 med hjelp fra sin libanesiske venn, Majed Kfoury. Han la bort sangen, men etter å ha sett den serbiske artisten Konstrakta vinne Pesma za Evroviziju '22 med «In corpore sano», besluttet han å sende inn «Samo mi se spava» til konkurransen året etter.

Artisten sier låten handler om å være isolert fra resten av verden. Under koronapandemien følte Black seg «fremmedgjort fra verden», og i karantene spilte han kun tv-spill og så på anime i sengen. Black sier sangen snakker om at «folk må våkne opp, siden ondskap vokser frem når folk lukker øynene for den. Bare ved å våkne opp, kan ondskapen bekjempes».

Sangen ble utgitt 2. februar 2023, og på coveret holder artisten en hummer opp til øret. Artisten sier selv at meningen med hummeren er hva man selv gjør av det. «Jeg elsker hummere, og hummer-telefoner. Hummere er som venner for livet, og jeg ville elsket å få venner for livet gjennom musikken», har artisten selv uttalt.

Eurovision Song Contest 
Black sendte inn sangen til  Pesma za Evroviziju '23, der vinneren fikk representere Serbia i Eurovision Song Contest 2023. Sangen ble plukket ut til konkuransen og kvalifiserte seg til finalen 4. mars etter å ha deltatt i semifinale 1 tre dager tidligere. Sangen vant finalen etter å ha blitt nummer to hos både juryene og seerne. Kombinert fikk sangen flest poeng og ble Serbias bidrag til Eurovision Song Contest 2023 i Liverpool.

Serbia deltok i semfinale 1 tirsdag 9. mai i Liverpool. I semifinalen ble «Samo mi se spava» nummer ti og kvalifiserte seg til finalen lørdag 13. mai. I finalen fikk sangen 30 poeng og endte på 24. plass blant 26 deltakere.

Referanser 

Serbiske sanger
Bidrag til Eurovision Song Contest 2023
Sanger fra 2023